ระเบียบกระทรวงแรงงานระเบียบกระทรวงแรงงานว่าด้วยการได้มาวาระการดำรงตำแหน่ง และการพ้นจากตำแหน่งของผู้แทนองค์กรนายจ้างและผู้แทนองค์กรลูกจ้างและวาระการดำรงตำแหน่งและการพ้นจากตำแหน่งของกรรมการผู้ทรงคุณวุฒิในคณะกรรมการพิจารณาอุทธรณ์การทำงานของคนต่างด้าวพ.ศ. ๒๕๕๒ อาศัยอำนาจตามความในมาตรา๔๕ แห่งพระราชบัญญัติการทำงานของคนต่างด้าว พ.ศ. ๒๕๕๑อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ และมาตรา ๔๓ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงแรงงานจึงกำหนดระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบกระทรวงแรงงานว่าด้วยการได้มาวาระการดำรงตำแหน่งและการพ้นจากตำแหน่งของผู้แทนองค์กรนายจ้างและผู้แทนองค์กรลูกจ้างและวาระการดำรงตำแหน่งและการพ้นจากตำแหน่งของกรรมการผู้ทรงคุณวุฒิในคณะกรรมการพิจารณาอุทธรณ์การทำงานของคนต่างด้าวพ.ศ. ๒๕๕๒ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ในระเบียบนี้สภาองค์การนายจ้าง หมายความว่า สภาองค์การนายจ้างตามกฎหมายว่าด้วยแรงงานสัมพันธ์สภาองค์การลูกจ้าง หมายความว่าสภาองค์การลูกจ้างตามกฎหมายว่าด้วยแรงงานสัมพันธ์สมาคมนายจ้าง หมายความว่าสมาคมนายจ้างตามกฎหมายว่าด้วยแรงงานสัมพันธ์สหภาพแรงงาน หมายความว่าสหภาพแรงงานตามกฎหมายว่าด้วยแรงงานสัมพันธ์อธิบดี หมายความว่าอธิบดีกรมสวัสดิการและคุ้มครองแรงงานหรือผู้ซึ่งอธิบดีกรมสวัสดิการและคุ้มครองแรงงานมอบหมายรัฐมนตรี หมายความว่า รัฐมนตรีว่าการกระทรวงแรงงานข้อ ๔ให้ปลัดกระทรวงแรงงานรักษาการตามระเบียบนี้หมวด ๑ผู้แทนองค์กรนายจ้างและผู้แทนองค์กรลูกจ้าง ข้อ ๕ผู้แทนองค์กรนายจ้างและผู้แทนองค์กรลูกจ้างให้มาจากการเลือกตั้งจากผู้แทนสภาองค์การนายจ้างและผู้แทนสภาองค์การลูกจ้างตามหลักเกณฑ์และวิธีการที่กำหนดไว้ ในระเบียบนี้ให้กรมการจัดหางานแจ้งกรมสวัสดิการและคุ้มครองแรงงานเพื่อจัดให้มีการเลือกตั้งก่อนที่ผู้แทนองค์กรนายจ้างและผู้แทนองค์กรลูกจ้างจะพ้นจากตำแหน่งตามวาระไม่น้อยกว่าหนึ่งร้อยยี่สิบวันในการดำเนินการตามวรรคสองอธิบดีมีอำนาจออกประกาศกำหนดเพื่อให้การเลือกตั้งดังกล่าวเป็นไปด้วยความเรียบร้อยข้อ ๖ให้อธิบดีแจ้งสภาองค์การนายจ้างและสภาองค์การลูกจ้างให้เสนอชื่อผู้ที่จะสมัครเข้ารับการเลือกตั้งเพื่อเป็นผู้แทนองค์กรนายจ้างและผู้แทนองค์กรลูกจ้างในคณะกรรมการพิจารณาอุทธรณ์การทำงานของคนต่างด้าวต่ออธิบดีได้ไม่เกินแห่งละหนึ่งคนภายในระยะเวลาที่อธิบดีกำหนดข้อ ๗ผู้ซึ่งได้รับการเสนอชื่อตามข้อ ๖ ต้องเป็นผู้มีคุณสมบัติและไม่มีลักษณะต้องห้ามดังต่อไปนี้(๑)มีสัญชาติไทย(๒)มีอายุไม่ต่ำกว่ายี่สิบห้าปีบริบูรณ์(๓)เป็นผู้มีความเลื่อมใสในการปกครองตามระบอบประชาธิปไตยอันมีพระมหากษัตริย์ทรงเป็นประมุข(๔)เป็นนายจ้างหรือลูกจ้างของสถานประกอบกิจการ(๕)เป็นกรรมการของสภาองค์การนายจ้างหรือกรรมการของสภาองค์การลูกจ้างที่เสนอชื่อ(๖)ไม่เป็นบุคคลล้มละลาย คนไร้ความสามารถ หรือคนเสมือนไร้ความสามารถ(๗)ไม่เคยได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดอันได้กระทำโดยประมาท หรือความผิดลหุโทษให้ผู้เสนอชื่อและผู้ซึ่งได้รับการเสนอชื่อรับรองการมีคุณสมบัติและไม่มีลักษณะต้องห้ามตามวรรคหนึ่งโดยแสดงหลักฐานต่ออธิบดีหากกรมสวัสดิการและคุ้มครองแรงงานเห็นว่าผู้ใดขาดคุณสมบัติหรือมีลักษณะต้องห้ามตามวรรคหนึ่งแล้วแต่กรณี ให้แจ้งผู้เสนอชื่อและผู้นั้นทราบในกรณีผู้เสนอชื่อหรือผู้ซึ่งได้รับการเสนอชื่อไม่เห็นด้วยกับผลการพิจารณาตามวรรคสามมีสิทธิอุทธรณ์เป็นหนังสือต่อปลัดกระทรวงแรงงานภายในห้าวันทำการนับแต่วันที่ได้รับแจ้งให้ปลัดกระทรวงแรงงานวินิจฉัยอุทธรณ์ให้แล้วเสร็จภายในสิบวันทำการคำวินิจฉัยอุทธรณ์ของปลัดกระทรวงแรงงานให้เป็นที่สุดข้อ ๘ให้สมาคมนายจ้าง สหภาพแรงงาน แจ้งชื่อผู้ลงคะแนนเลือกตั้งแห่งละหนึ่งคนซึ่งต้องเป็นกรรมการสมาคมนายจ้าง หรือกรรมการสหภาพแรงงานนั้น แล้วแต่กรณีต่ออธิบดีภายในระยะเวลาที่อธิบดีกำหนด ให้อธิบดีประกาศรายชื่อผู้ลงคะแนนเลือกตั้งณ สถานที่ทำการเลือกตั้งก่อนวันเลือกตั้งไม่น้อยกว่าสิบห้าวันบุคคลใดได้รับการแจ้งชื่อเป็นผู้ลงคะแนนเลือกตั้งของสมาคมนายจ้างหรือสหภาพแรงงานใดในการเลือกตั้งครั้งใดแล้วไม่มีสิทธิเป็นผู้ลงคะแนนเลือกตั้งของสมาคมนายจ้างหรือสหภาพแรงงานอื่นในการเลือกตั้งครั้งนั้นได้อีกในกรณีที่อธิบดีมีหนังสือแจ้งว่าผู้ลงคะแนนเลือกตั้งขาดคุณสมบัติตามวรรคหนึ่งสมาคมนายจ้างหรือสหภาพแรงงานนั้นมีสิทธิอุทธรณ์เป็นหนังสือต่อปลัดกระทรวงแรงงานภายในห้าวันทำการนับแต่วันที่ได้รับแจ้งให้ปลัดกระทรวงแรงงานวินิจฉัยอุทธรณ์ให้แล้วเสร็จภายในสิบวันทำการคำวินิจฉัยอุทธรณ์ของปลัดกระทรวงแรงงานให้เป็นที่สุดข้อ ๙เมื่อดำเนินการตามข้อ ๗ เสร็จแล้วให้อธิบดีประกาศรายชื่อและหมายเลขประจำตัวของผู้สมัครเข้ารับการเลือกตั้ง วันเวลาเปิดและปิดการลงคะแนนเลือกตั้งและสถานที่ทำการเลือกตั้งผู้แทนองค์กรนายจ้างและผู้แทนองค์กรลูกจ้างเพื่อเป็นกรรมการพิจารณาอุทธรณ์การทำงานของคนต่างด้าวณ กรมสวัสดิการและคุ้มครองแรงงานสำนักงานสวัสดิการและคุ้มครองแรงงานจังหวัดทุกจังหวัด และสถานที่ทำการเลือกตั้งข้อ ๑๐ให้อธิบดีเตรียมการเลือกตั้ง ดังต่อไปนี้(๑)จัดทำบัญชีรายชื่อ หมายเลขประจำตัวของผู้สมัครเข้ารับการเลือกตั้งที่จะใช้ในการลงคะแนนและบัญชีรายชื่อผู้ลงคะแนนเลือกตั้ง(๒)จัดหาอุปกรณ์สำหรับใช้ลงคะแนนเลือกตั้ง ดังนี้(ก)บัตรเลือกตั้ง(ข)หีบบัตรเลือกตั้ง(ค)เครื่องเขียน(ง)กระดานดำ กระดาษหรืออุปกรณ์อย่างอื่นที่คล้ายคลึงกันเพื่อใช้ในการนับคะแนนเลือกตั้งบัตรเลือกตั้งให้เป็นไปตามแบบที่อธิบดีกำหนดข้อ ๑๑ให้อธิบดีแต่งตั้งคณะกรรมการตรวจคะแนนประจำหน่วยเลือกตั้งอย่างน้อยสี่คนประกอบด้วยประธานกรรมการและกรรมการตรวจคะแนนหนึ่งคนจากข้าราชการกรมสวัสดิการและคุ้มครองแรงงานและกรรมการตรวจคะแนนอื่นจากผู้ลงคะแนนเลือกตั้งข้อ ๑๒คณะกรรมการตรวจคะแนนมีอำนาจหน้าที่ ดังต่อไปนี้(๑)จัดระเบียบและควบคุมดูแลให้ความสะดวกแก่ผู้ลงคะแนนเลือกตั้งเพื่อให้การเลือกตั้งเป็นไปด้วยความเรียบร้อยรวมทั้งต้องมิให้ผู้ใดเข้าไปในที่เลือกตั้งเว้นแต่ผู้มีหน้าที่เกี่ยวข้องกับการเลือกตั้งหรือผู้ที่จะเข้าไปใช้สิทธิลงคะแนนเลือกตั้งในระหว่างเวลาเปิดการลงคะแนนเลือกตั้ง(๒)ตรวจสอบหลักฐานการแสดงตนของผู้ลงคะแนนเลือกตั้งบันทึกชื่อและหมายเหตุลงในบัญชีรายชื่อผู้ลงคะแนนเลือกตั้ง(๓)ส่งบัตรเลือกตั้งให้กับผู้ลงคะแนนเลือกตั้งเพื่อใช้สิทธิลงคะแนนเลือกตั้ง(๔)จัดระเบียบในการเข้าไปลงคะแนนเลือกตั้งให้เป็นไปด้วยความเรียบร้อย(๕)ตรวจนับและรวมคะแนนเลือกตั้ง(๖)พิจารณาตัดสิทธิลงคะแนนของผู้ลงคะแนนเลือกตั้งที่ฝ่าฝืนหรือไม่ปฏิบัติตามข้อ ๕วรรคสาม ข้อ ๑๙ หรือข้อ ๒๐ข้อ ๑๓ให้อธิบดีแต่งตั้งเจ้าหน้าที่คะแนนจากข้าราชการกรมสวัสดิการและคุ้มครองแรงงานหรือกรมการจัดหางานเจ้าหน้าที่คะแนนมีหน้าที่ช่วยเหลือกรรมการตรวจคะแนนตามที่ได้รับมอบหมายในการปฏิบัติหน้าที่โดยให้อยู่ในความรับผิดชอบของคณะกรรมการตรวจคะแนนข้อ ๑๔การลงมติวินิจฉัยของคณะกรรมการตรวจคะแนนให้ถือเสียงข้างมากกรรมการตรวจคะแนนคนหนึ่งให้มีเสียงหนึ่งในการออกเสียงลงคะแนนถ้ามีคะแนนเสียงเท่ากันให้ประธานออกเสียงเพิ่มขึ้นได้อีกเสียงหนึ่งเป็นเสียงชี้ขาดข้อ ๑๕เมื่อถึงเวลาเปิดการลงคะแนนเลือกตั้งให้ประธานกรรมการตรวจคะแนนเปิดหีบบัตรเลือกตั้งในที่เปิดเผยแสดงให้ผู้ลงคะแนนเลือกตั้ง ซึ่งอยู่ ณที่เลือกตั้งนั้นเห็นว่า หีบบัตรเลือกตั้งเป็นหีบเปล่าแล้วให้ทำการบันทึกการดำเนินการดังกล่าวโดยให้ผู้ลงคะแนนเลือกตั้งไม่น้อยกว่าสองคนซึ่งอยู่ในที่เลือกตั้งในขณะนั้นลงลายมือชื่อในบันทึกด้วยเว้นแต่ไม่มีผู้ลงคะแนนเลือกตั้ง ณ ที่เลือกตั้งข้อ ๑๖ในระหว่างเวลาเปิดการลงคะแนนเลือกตั้งให้ผู้ลงคะแนนเลือกตั้งไปแสดงตนต่อกรรมการตรวจคะแนนโดยแสดงบัตรประจำตัวประชาชนบัตรประจำตัวประชาชนที่หมดอายุหรือหลักฐานอื่นใดของทางราชการหรือหน่วยงานของรัฐที่มีรูปถ่ายสามารถแสดงตนได้และมีหมายเลขประจำตัวประชาชนของผู้ถือบัตรให้กรรมการตรวจคะแนนตรวจสอบรายชื่อในบัญชีรายชื่อผู้ลงคะแนนเลือกตั้งและจดหมายเลขของบัตรและชื่อหน่วยงานของรัฐที่ออกบัตรแล้วให้ผู้ลงคะแนนเลือกตั้งลงลายมือชื่อหรือพิมพ์ลายนิ้วมือในบัญชีรายชื่อผู้ลงคะแนนเลือกตั้งแล้วให้กรรมการตรวจคะแนนมอบบัตรเลือกตั้งให้แก่ผู้นั้น เพื่อไปลงคะแนนเลือกตั้งการจ่ายบัตรเลือกตั้งให้จ่ายตามลำดับบัตรเลือกตั้งผู้ลงคะแนนเลือกตั้งต้องมาใช้สิทธิเลือกตั้งด้วยตนเองจะมอบให้ผู้อื่นมาใช้สิทธิแทนไม่ได้ในกรณีที่สงสัยว่าผู้ลงคะแนนเลือกตั้งที่มาแสดงตนนั้นไม่ใช่ผู้ที่มีชื่อในบัญชีรายชื่อผู้ลงคะแนนเลือกตั้งให้คณะกรรมการตรวจคะแนนเป็นผู้วินิจฉัยว่าผู้นั้นมีสิทธิลงคะแนนเลือกตั้งหรือไม่คำชี้ขาดของคณะกรรมการตรวจคะแนนให้เป็นที่สุดคณะกรรมการตรวจคะแนนต้องบันทึกคำวินิจฉัยและลงลายมือชื่อไว้ด้วยข้อ ๑๗การลงคะแนนเลือกตั้งให้ทำเครื่องหมายกากบาทลงในช่องทำเครื่องหมายในบัตรเลือกตั้งให้ตรงกับหมายเลขประจำตัวของผู้สมัครเข้ารับการเลือกตั้งซึ่งตนต้องการเลือกและในกรณีที่ผู้ลงคะแนนเลือกตั้งไม่ประสงค์จะลงคะแนนเลือกตั้งให้ผู้ลงคะแนนเลือกตั้งทำเครื่องหมายกากบาทในช่องทำเครื่องหมายไม่ลงคะแนน ในบัตรเลือกตั้งข้อ ๑๘ผู้ลงคะแนนเลือกตั้งคนหนึ่งลงคะแนนเลือกตั้งผู้แทนได้หนึ่งคนข้อ ๑๙เมื่อผู้ลงคะแนนเลือกตั้งได้รับบัตรเลือกตั้งแล้วให้ไปยังคูหาลงคะแนนที่ว่างคราวละหนึ่งคนเพื่อลงคะแนนเลือกตั้งโดยให้ทำเครื่องหมายกากบาทลงในบัตรเลือกตั้งแล้วพับบัตรเลือกตั้งเพื่อมิให้ผู้อื่นทราบว่าลงคะแนนเลือกตั้งให้แก่ผู้ใดหรือไม่ประสงค์จะลงคะแนนเลือกตั้งแล้วให้นำบัตรเลือกตั้งนั้นใส่ลงหีบบัตรเลือกตั้งด้วยตนเองต่อหน้ากรรมการตรวจคะแนนแล้วออกไปจากหน่วยเลือกตั้งทั้งนี้ต้องลงคะแนนเลือกตั้งให้เสร็จภายในเวลาอันสมควรข้อ ๒๐ผู้ลงคะแนนเลือกตั้งจะนำเอกสาร หรือกระทำด้วยประการใด ๆซึ่งเป็นการระบุรายชื่อหรือหมายเลขประจำตัวของผู้สมัครเข้ารับการเลือกตั้งเข้าไป ณที่เลือกตั้งไม่ได้ ทั้งนี้ไม่ว่าด้วยเหตุผลใดก็ตามข้อ ๒๑เมื่อปิดการลงคะแนนเลือกตั้งแล้ว ให้คณะกรรมการตรวจคะแนนนับคะแนนเลือกตั้งณ หน่วยเลือกตั้งนั้นโดยเปิดเผยจนเสร็จห้ามมิให้เลื่อนหรือประวิงการนับคะแนนเลือกตั้งให้คณะกรรมการตรวจคะแนนประกาศผลของการนับคะแนนเลือกตั้งณ หน่วยเลือกตั้ง นั้น และให้จัดทำบัญชีรายชื่อผู้ได้รับเลือกตั้งโดยเรียงลำดับผู้ซึ่งได้รับคะแนนเลือกตั้งมากที่สุดเรียงลำดับจนถึงผู้ได้รับคะแนนเลือกตั้งน้อยที่สุดแล้วมอบให้อธิบดีโดยเร็วในกรณีที่มีผู้ได้รับคะแนนเลือกตั้งเท่ากันในลำดับใดให้ประธานกรรมการตรวจคะแนนจับสลากเพื่อเรียงลำดับในลำดับนั้นข้อ ๒๒บัตรเลือกตั้งต่อไปนี้ให้ถือว่าเป็นบัตรเสีย(๑)บัตรที่มิใช่บัตรซึ่งกรรมการตรวจคะแนนมอบให้(๒)บัตรที่ทำเครื่องหมายนอกช่องทำเครื่องหมาย(๓)บัตรที่มีเครื่องหมายหรือข้อความอื่นนอกจากเครื่องหมายกากบาท(๔)บัตรที่มิได้ทำเครื่องหมายลงคะแนนเลือกตั้ง(๕)บัตรที่ทำเครื่องหมายเกินกว่าจำนวนที่กำหนดตามข้อ ๑๘(๖)บัตรที่ได้ทำเครื่องหมายลงคะแนนเลือกตั้งให้แก่ผู้แทนซึ่งได้รับการเสนอชื่อแล้วทำเครื่องหมายในช่อง ไม่ลงคะแนน เลือกตั้งด้วย(๗)บัตรที่ไม่อาจทราบได้ว่าลงคะแนนเลือกตั้งให้กับผู้ได้รับการเสนอชื่อคนใดบัตรดังกล่าวให้คณะกรรมการตรวจคะแนนสลักหลังว่าเสีย พร้อมทั้งระบุเหตุผลของการเป็นบัตรเสียและลงลายมือชื่อกำกับไว้ไม่น้อยกว่าสามคนในการนับคะแนนหากปรากฏว่ามีบัตรเสีย ให้แยกบัตรเสียออกไว้เป็นส่วนหนึ่งและห้ามมิให้นับบัตรเสียเป็นคะแนนเลือกตั้งไม่ว่ากรณีใดข้อ ๒๓เมื่อการนับคะแนนเลือกตั้งเสร็จแล้วให้คณะกรรมการตรวจคะแนนเก็บบัตรเลือกตั้งที่ใช้นับคะแนนเลือกตั้งแล้วใส่ซองปิดผนึกโดยลงลายมือชื่อคณะกรรมการตรวจคะแนนกำกับไว้บนซองและแยกเก็บบัตรเสียไว้ต่างหากแล้วมอบให้อธิบดีพร้อมกับบัญชีรายชื่อผู้ได้รับเลือกตั้งเพื่อส่งมอบให้กรมการจัดหางานต่อไปเมื่อประกาศผลการเลือกตั้งแล้วหากไม่มีการคัดค้านการเลือกตั้งอธิบดีจะทำลายบัตรเลือกตั้งและเอกสารอื่นได้เมื่อพ้นระยะเวลาคัดค้านการเลือกตั้งตามข้อ๒๔ แล้วไม่น้อยกว่าเจ็ดวันหากมีการคัดค้านการเลือกตั้งอธิบดีจะทำลายบัตรเลือกตั้งและเอกสารอื่นได้เมื่อผลการวินิจฉัยคำคัดค้านเป็นที่ยุติแล้วข้อ ๒๔เมื่อคณะกรรมการตรวจคะแนนประกาศผลการเลือกตั้งแล้วถ้าสภาองค์การนายจ้างสภาองค์การลูกจ้าง สมาคมนายจ้างหรือสหภาพแรงงานที่เกี่ยวข้องกับการเลือกตั้งเห็นว่าการเลือกตั้งเป็นผู้แทนองค์กรนายจ้างหรือผู้แทนองค์กรลูกจ้างเป็นไปโดยไม่ถูกต้องหรือไม่ชอบด้วยกฎหมายให้มีสิทธิยื่นคำคัดค้านต่ออธิบดีภายในเจ็ดวันนับแต่วันประกาศผลเลือกตั้งเมื่ออธิบดีได้รับคำคัดค้านแล้วให้ดำเนินการพิจารณาวินิจฉัยสั่งการตามที่เห็นสมควรโดยไม่ชักช้าคำวินิจฉัยสั่งการของอธิบดีให้เป็นที่สุดข้อ ๒๕ให้กรมการจัดหางานนำรายชื่อผู้ซึ่งได้รับเลือกตั้งที่มีคะแนนเสียงมากที่สุดตามลำดับตามบัญชีรายชื่อผู้แทนองค์กรนายจ้างและผู้แทนองค์กรลูกจ้างฝ่ายละหนึ่งคนเสนอรัฐมนตรีเพื่อประกาศให้บุคคลดังกล่าวเป็นผู้แทนองค์กรนายจ้างและผู้แทนองค์กรลูกจ้างในคณะกรรมการพิจารณาอุทธรณ์การทำงานของคนต่างด้าวต่อไปผู้ได้รับคะแนนเลือกตั้งในลำดับถัดไปตามลำดับทั้งหมดให้เป็นผู้แทนสำรองบัญชีรายชื่อผู้ได้รับเลือกตั้งตามวรรคสองมีผลใช้บังคับตามวาระการดำรงตำแหน่งของคณะกรรมการพิจารณาอุทธรณ์การทำงานของคนต่างด้าวข้อ ๒๖ผู้แทนองค์กรนายจ้างและผู้แทนองค์กรลูกจ้างมีวาระการดำรงตำแหน่งสามปีนับแต่วันที่รัฐมนตรีประกาศตามข้อ ๒๕ผู้แทนองค์กรนายจ้างและผู้แทนองค์กรลูกจ้างซึ่งพ้นจากตำแหน่งตามวาระอาจได้รับการเลือกตั้งอีกได้แต่จะดำรงตำแหน่งติดต่อกันเกินสองวาระไม่ได้ในกรณีที่ผู้แทนองค์กรนายจ้างและผู้แทนองค์กรลูกจ้างพ้นจากตำแหน่งตามวาระหากยังมิได้มีการเลือกตั้งผู้แทนขึ้นใหม่ให้ผู้แทนองค์กรนายจ้างและผู้แทนองค์กรลูกจ้างซึ่งพ้นจากตำแหน่งตามวาระนั้นอยู่ในตำแหน่ง เพื่อปฏิบัติหน้าที่ต่อไปจนกว่าผู้แทนซึ่งได้รับเลือกตั้งใหม่จะเข้ารับหน้าที่ข้อ ๒๗นอกจากการพ้นจากตำแหน่งตามวาระให้ผู้แทนองค์กรนายจ้างและผู้แทนองค์กรลูกจ้างพ้นจากตำแหน่งเมื่อ(๑)ตาย(๒)ลาออก(๓)ขาดคุณสมบัติหรือมีลักษณะต้องห้ามตามข้อ ๗ (๑) (๒) (๓) (๔) (๕) หรือ (๖)(๔)ได้รับโทษจำคุกโดยคำพิพากษาถึงที่สุดให้จำคุกข้อ ๒๘ในกรณีที่ผู้แทนองค์กรนายจ้างหรือผู้แทนองค์กรลูกจ้างพ้นจากตำแหน่งก่อนครบวาระให้เลขานุการคณะกรรมการพิจารณาอุทธรณ์การทำงานของคนต่างด้าวเสนอชื่อผู้แทนองค์กรนายจ้างหรือผู้แทนองค์กรลูกจ้างจากผู้แทนสำรองต่อรัฐมนตรีเพื่อประกาศให้เป็นกรรมการแทนตำแหน่งที่ว่างโดยให้มีวาระเท่ากับวาระที่เหลืออยู่ของกรรมการที่ตนแทนในกรณีที่ไม่มีผู้แทนสำรองที่ได้ขึ้นบัญชีไว้หากวาระของกรรมการเหลืออยู่ไม่ถึงหนึ่งร้อยแปดสิบวันจะไม่จัดให้มีการเลือกตั้งแทนตำแหน่งที่ว่างก็ได้ข้อ ๒๙ค่าใช้จ่ายในการดำเนินการเกี่ยวกับการเลือกตั้งให้เบิกจ่ายจากกรมการจัดหางานหมวด ๒กรรมการผู้ทรงคุณวุฒิ ข้อ ๓๐กรรมการผู้ทรงคุณวุฒิมีวาระอยู่ในตำแหน่งคราวละสามปีนับแต่วันที่รัฐมนตรีแต่งตั้งและอาจได้รับแต่งตั้งอีกได้ แต่จะดำรงตำแหน่งติดต่อกันเกินสองวาระไม่ได้ในกรณีที่กรรมการผู้ทรงคุณวุฒิพ้นจากตำแหน่งก่อนครบวาระและมีการแต่งตั้งกรรมการผู้ทรงคุณวุฒิแทนให้ผู้ซึ่งได้รับแต่งตั้งให้ดำรงตำแหน่งแทนอยู่ในตำแหน่งเท่ากับวาระที่เหลืออยู่ของกรรมการผู้ทรงคุณวุฒิที่ตนแทนในกรณีที่วาระของกรรมการผู้ทรงคุณวุฒิที่พ้นตำแหน่งก่อนครบวาระเหลืออยู่ไม่ถึงหนึ่งร้อยแปดสิบวันจะไม่แต่งตั้งกรรมการผู้ทรงคุณวุฒิแทนตำแหน่งที่ว่างนั้นก็ได้ในกรณีที่กรรมการผู้ทรงคุณวุฒิพ้นจากตำแหน่งตามวาระหากยังมิได้มีการแต่งตั้งกรรมการผู้ทรงคุณวุฒิขึ้นใหม่ให้กรรมการผู้ทรงคุณวุฒิซึ่งพ้นจากตำแหน่งตามวาระนั้นอยู่ในตำแหน่งเพื่อปฏิบัติหน้าที่ต่อไปจนกว่ากรรมการผู้ทรงคุณวุฒิซึ่งได้รับแต่งตั้งใหม่จะเข้ารับหน้าที่ข้อ ๓๑นอกจากการพ้นจากตำแหน่งตามวาระให้กรรมการผู้ทรงคุณวุฒิพ้นจากตำแหน่งเมื่อ(๑)ตาย(๒)ลาออก(๓)เป็นบุคคลล้มละลาย(๔)เป็นคนไร้ความสามารถหรือคนเสมือนไร้ความสามารถ(๕)รัฐมนตรีให้พ้นจากตำแหน่ง(๖)ได้รับโทษจำคุกโดยคำพิพากษาถึงที่สุดให้จำคุกให้ไว้ ณ วันที่ ๒๓มีนาคม พ.ศ. ๒๕๕๒ไพฑูรย์ แก้วทองรัฐมนตรีว่าการกระทรวงแรงงานปริยานุช/ผู้จัดทำ๖ พฤษภาคม ๒๕๕๒ภัทรวีร์/ปรับปรุง๖ ธันวาคม ๒๕๖๐[๑] ราชกิจจานุเบกษาเล่ม ๑๒๖/ตอนพิเศษ ๖๓ ง/หน้า ๑๒/๒๙ เมษายน ๒๕๕๒